Uzulu weZimbabwe Ukhathazekile Ngokuqansa Kwenani Labafunyanwa BeleCovid 19
Abogatsha lwezempilakahle baveze ukuba kube labantu abangamakhulu phose amahlanu ( 490 Cases ) abatholakale beleCovid 19, ngalanga linye langoMgqibelo kuphela. 
HARARE — Phakathi kwenani labatholakale beleCovid 19, ngempelasonto, lamakhulu phose amakhulu ayisitshiyagalombili ( 752 ) inengi labo libikwa kungabantu abangela mbali yokuphuma elizweni. Lanxa inani langeNsonto belehle kancane likumakhulu phose amathathu ( 262 ) uzulu ukhathazekile ngalesi simo. Enye ingcwethi kwezempilakahla owake waba ngumphathintambo wezempilakahle ngesikhathi sikahulumende womanyano u Dr Henry Madzorera uthi sekusethusa osekusenzakala. “Uhulumende kumele angaluthathi lula loludaba. Siyazi ukuba odokotela abasanda kuphutsha izifundo zabo kanye labongi bevele sebakhalala umsebenzi, ezempilakahle zivele zikusimo esibi elizweni. Kazilutholi usizo olwanelayo izigulane.” Kungesifanayo lakulabo abalwela ilungelo loluntu abakhuthaza uhulumende ukuba afake imali enengi ukuthuthukisa uhlangothi lwezempilakahle, ehlukane lokumotsha imali. Umnumzana Nation Mudzitirwa, isikhulumeli senhlanganiso yababalisi bemaphandleni eyeAmalgamated Rural Teachers Union of Zimbabwe – ARTUZ uthi uhulumende akatshiyane lokufuna ukubopha abalwela ilungelo loluntu alungise umumo osezibhedlela. “Sebefuna ukubopha abantu abakhuluma against corruption, uMasaraure lo chere kabala cala abaliyenzileyo, ngabantu abakhuluma against corruption ukuthi yiyo eyenze ukuthi izisebenzi imali enganeliyo ngoba inengi lemali iqedwa ngamasela aku government." Ekhuluma emngcwabeni kowayengumpathintambo wezokulima uMnu. Perence Shiri, eNational Heroes Acre, eHarare, uMongameli Emmerson Mnangagwa, uthe njengohulumende basemizameni yokulungisisa lesi simo, ekhuthaza izisebenzi zezempilakahle ezinjengabongi labodokotela abasekukhalaleni umsebenzi ukuthi babuyele emsebenzini kusakhulunyisanwa. Uqhubeke ethi kulokuthi abantu batshone bephikisana ngeholo abantu besifa ezibhedlela njalo iCovid 19 imemetheka ngesiqubu esibi, batheni ukuthi babuyele emsebenzini lezi nkulumo ziqhubeka okuyinto eyaliwa ngabakhalala umsebenzi ukuthi lezi nkulumo zeholo sezileminyaka leminyaka ziqhubeka kodwa zingaphumisi izithelo.